open-index/open-wikipedia-markdown huggingface dataset:
Ручны инштрументы

**Ручны инштрументы** суть розличны направы  и спѣхы, што служать на выконаня робочых операций, при котрых суть триманы в руках  и овладаны мускулнов силов. Примѣром може быти клепач на забиваня гвоздя, або шрубовак на закручованя и выкручованя шрубох ци балта на рубаня и тесаня дерева.

Ручны инштрументы ся поуживали уже в найдавнѣйшых историчных добах: камяной, бронзовой, желѣзной.

## Жерела и одказы
* 

## Референции
Олив Овтмен

**Олив Овтмен**, , *7. септембер 1837, Ла Гарп, Иллинойс – †21. марец 1903, Шерман, Тексас — жена необычайной судьбы зо штату Иллинойс. 

## Заятя
Цѣла ей родина была в 18. фебруара 1851 забита на пути до Калифорнии, коли были  атакованы Индианми. Мала тогды штырнадцять рокы. Напад пережыли въедно зоз молодшов сестров Мери Енн aй братом Лорензом, котрого лишили нападници на мѣстѣ меджи тѣлами забитых, бо собѣ думали, же е мертвый. Дѣвкы одвели до заятя, жебы им служили як рабынѣ. Позднѣйше была Олив продана до другого индианского племена Могаве яко невѣста, де ся ку ним лѣпше односили. При свадьбѣ достала синий татуаж на бороду, котрый ей скалѣчив тварь. В року 1855 наслѣдком слабого уроджая, ей сестра умерла з голоду.  

## Выслободжѣня
В зимѣ 1855-56, коли Лорензо уж довго глядав свою сестру, америцке войско отримало справу, же меджи Индианми жие бѣла жена. З крѣпости *Форт Юма* загнали гонця меном Франциско до села Индианох, жебы догварив одкупѣня Олив. По довгых догварянях 28. фебруара 1856 удало ся ю одкупити, а по 5 рокох заятя ся ей подарило достати на слободу и вернути ся меджи бѣле сполоченство.

## Далшый живот
История о трагичной судьбѣ родины Овтменовых и животѣ Олив меджи Индианми резоновала еще довго в америцком сполоченствѣ ай стала ся так иншпирациев про многы статьи в новинах, книгы, ей властны мемоары и повѣданя. Были о том накручены ай граны филмы, котры але не суть згодны з реалныма фактами. З гонорарох, котры достали за права тых публикаций, Олив и Лорензо выплатили свои штудии на Тихоокеанской универзитѣ. В новембрѣ 1865 Олив ся побрала з Джоном Ферчайлдом, в року 1876, не маючи властных дѣтей, адоптовали новороджену дѣвочку Меми. Ферчайлд, бывшый скотарь, зробив карьеру в Шерман, Тексас, де быв президентом *City Bank* и торговав поземками. Олив жила закрытым животом, не любила говорити о минулости, занимала ся добродѣтельством на хосен сирот. Умерла на сердцьовый напад 20 марца 1903, во вѣку 65 рокы.

## Память
* Заникле мѣстечко в Аризонѣ, де была забита родина Овтменовых, было обновлене яко туристична атракция и достало назву Овтмен.
* Гроб Олив в Шерман, Тексас достав в року 1969 статус историчной памяткы Тексаса.

## Жерела и одказы
* 
* 

## Референции

Катеґорія:Америчане
Катеґорія:Иллинойс
Обладунок

**Обладунок** — цѣловь апаратох, механизмох, направ, потребных про выконаня робот або иншой чинности в даякой сферѣ людской активности.

Напримѣр, *печатный обладунок* складуть апараты и машины, на котрых ся реализуе процес печатаня, и вшиткы помочны направы и спѣхы, котры суть выхоснованы в том процесѣ: 
* механизмы, котры подають назначеный про запечатованя папѣрь або иншый материал;
* апаратура, котра  покрывать печатну форму фарбов або тонером;
* механизм, якый робить одбитку з печатной формы;
* транспортны и укладуючы направы про готовы одбиткы и т. п.

Розличны сферы чинности и розличны технологии, аж и в границях едной сферы чинности, потребують розличный обладунок. Понеже число тых сфер и технологий непрестанно ся росширять, обсяг понятя обладунок не мож вычерпно описати.
 
## Жерела и одказы
* **Мала гірнича енциклопедія.** В 3 т. / за ред. В.С. Білецького. – Донецьк : Схід. видав. дім, — 2007 Том 2.   С.&nbsp;231.
*  **Стефанов С. И.** ПЕЧАТНОЕ ОБОРУДОВАНИЕ // Большая российская энциклопедия. Том 26. Москва, 2014, стр. 145.

## Референции

Катеґорія:Обладунок
Василь Зозуляк

**Василь Зозуляк** (*19. септембер 1909, Чертеж, Мадярске кральовство – †15. май 1994, Брно, Чехия) — писатель, сполоченскый активиста Пряшовского края.

## Биография
;Школы:Походив зоз селянской родины. Освѣту достав в русской гимназии и учительской семинарии в Мукачовѣ (1933–1937). По дипломованю зостав на Подкарпатю и учительовав в зачаточных школах. В часѣ войны быв участником партизанского руху.
;Карьера: В роках 1944–1947, уже за совѣтского режима, служив функционером културно-освѣтовой администрации края. В року 1947 вернув ся до Пряшовского края и працовав яко секретарь Украинской народной рады Пряшовщины (УНРП) (1947–1949), директор украинской редакции Словацкого выдавательства красной литературы (1952–1960). Активно прислужив ся ку основаню *Музея украинско-руськой културы во Свиднику* и *Свята културы русинох-украинцьох Словакии* там же.

## Творба
Найпознатѣйшы суть повѣданя, романы и пьесы Василя Зозуляка. Ориентиром и взором про нього была класична русска литература. Коли в 1950х роках Русинам Словакии было комунистичнов владов нанучене украинство и соцреализм, дисциплиновано ся тому подрядив и зачав писати по украинскы, але по року 1989 радо вѣтав навернѣня Русинам можности писати своим языком.

Шкодовав, же украинска литература в Чехословакии е малочитана, и поважовав, же административне мѣшаня ся в вопросы языка и литературы веде до их деградации. В меншой мѣрѣ писав и по словацкы.

* Одноактные пьесы (1952) 
* Пьесы (1953) 
* В кровавом тумане (повѣданя, 1956) 
* Буває і так (повѣданя, 1957) 
* Нескорені (романова трилогия, (1962, 1967, 1973) 
* Світло і тіні (повѣданя, 1971) 
* V krvavej hmle (1974) 
* На крутих поворотах (повѣсть, 1975) 
* Наїзники (повѣсть, 1975) 
* Незламні крила (повѣсть, 1977) 
* Поривання і дійсність (повѣсть, 1977) 
* Метаморфози (роман, 1979) 
* Не глядячи на семафори (роман, 1981) 
* Slzy a úsmevy (1983) 
* Хмари і зорі над Бескидом (повѣданя, 1987) 

## Жерела и одказы
* **Федір Ковач**: Зозуляк Василь // С.&nbsp;149.
*  
* **Анна Плішка**: Зозуляк Василь (Zozuľak Vasiľ) // С.&nbsp;248.
* 

## Референции

Катеґорія:Украинскы писателе
Катеґорія:Словацкы писателе
Катеґорія:Русскоязычны писателе
Украинска народна рада Пряшовщины

**Украинска народна рада Пряшовщины** — представницка организация русинского обывательства Словакии по Другой свѣтовой войнѣ (1945–1952), створена з приходом Червеной армады.
## Взник
Уже з конця року 1944 в ослободженых селах и мѣстах Словакии з русинскым обывательством зачали створьовати рады. Представителѣ тых рад зобрали ся в Пряшовѣ 1. марца 1945 на зъѣзд и створили *Украинску народну раду Прящовщины* на оборону интересох русинского обывательства. Зъѣзд легализовав Карпаторусский Автономный Совет Национального Освобождения (КРАСНО) як нелегалного предходника УНРП.

## Фунгованя
;Органы УНРП:
:* пленум — по 2 представителѣ од окреса («округу»);
:* президия, 7-членна;  
:* секретариат з оддѣлами про бѣжну роботу меджи пленумами.
;Ведучы особы: Василь Караман — предсѣдник президии, Петро Жидовскый — подпредсѣдник президии, Иван Рогаль-Илькив — генералный секретарь. 
;Урядный язык: В пленумѣ и президии переважно были люде русской и русинской ориентации, але в политичной ориентации членства переважали комунисты и их симпатизанты, и зато в духу рѣшѣня комунистичной партии Украины з року 1925, же мѣстны Русины суть частьов украинского народа, независимо од того, як они самы себе называють, организация была названа украинсков. Наперек властной назвѣ, организация мала урядным языком русскый. Печатный орган УНРП — новинка *Пряшевщина* — давала тыж материалы по украинскы и выходила майже регуларно од 18. марца 1945 до 18. августа 1951.
;Резултаты:УНРП прислужила ся ку основаню *Украинского народного театру* (днесь Театер Александра Духновича), Реферату украинскых школ (270 школ з учебным языком переважно русскым) и Союзу молодежи Карпат.

## Заник
По переворотѣ в фебруарѣ 1948 нова комунистична чехословацка влада створила централизовану систему, яка не потребовала таку организацию як УНРП, што мала жаданя и на административу региона. Подля рекомендаций централной влады,  в року 1951 прокомунистичный генералный секретарь Иван Рогаль-Илькив выголосив самороспуск УНРП. Формално УНРП екзистовала до 11. децембра 1952. По занику УНРП быв створеный Приготовный комитет про основаня КСУТ.

## Жерела и одказы
* **Павло Роберт Маґочій**: Українська народна рада Пряшівщини // Сс.&nbsp;757–758.
* **Андрій Ковач**: Українська народна рада Пряшівщини (УНРП) // С.&nbsp;350.

## Референции

Катеґорія:Организации в Чехословакии
КРАСНО

**КРАСНО** куртанка од  *Карпаторусский Автономный Совет Национального Освобождения* — илегална организация Русинох Пряшовского края в роках 1943–1944.

Основана в Пряшовѣ в септембрѣ 1943. Инициаторы были: Дионизий Ройкович, Василь Караман, Петро Бабей,  Петро Жидовскый, Павел Капишовскый. 

В ядро организации входили тыж Иван Жидовскый, Михайло Лихвар, Андрѣй Няхай, Иван Пьещак.

Члены организации належали до розличных партий, были меджи нима и безпартийны. Организация клала собѣ яко задачу: помочь совѣтскым заятцям, словацкым партизанам, иншым антифашистичным силам. Члены организации надѣяли ся, же Русины Подкарпатской Руси и  Пряшовского края в повойновой Чехословакии достануть автономию и ровне партнерство з Чехами и Словаками.

Подобны задачи клала перед собов в далшых роках Украинска народна рада Пряшовщины.

## Жерела и одказы
* **Андрій Ковач**: Карпаторусский Автономный Совет Национального Освобождения (КРАСНО) // С.&nbsp;160.
* **Павло Роберт Маґочій**: Карпаторуська автономна рада національного звільнення (Карпаторусский Автономный Совет Национального Освобождения — КРАСНО) // С.&nbsp;315.

## Референции

Катеґорія:Организации в Чехословакии
Нѣмецка Мокра

**Нѣмецка Мокра**,  *Deutsch Mokra*,  *Německá Mokrá*,  *Німецька Мокра*,  *Немецкая Мокрая* —  село в Тячовском районѣ Закарпатской области Украины. Од року 2020 административно належить ку Усть-Чорнянской громадѣ.

## География
*Нѣмецка Мокра* — невеличке село, простерте в довжцѣ 2,5&nbsp;км на лѣвом березѣ рѣкы Мокрянкы, на серединѣ путе з Усть-Чорной до Колочавы.

## История
Перва упоминка в документах: Mokra, 1638, а з нѣмецков идентификациев: Deutsch-Mokra, 1783.  
Село заклали утѣкачѣ з Галича, и мало оно лем 16 убогых хыж, коли 9. новембра 1775 сюды прибыли з повозом 120 переселенцѣ зоз землѣ Горна Австрия, котрых покликала мадярска влада в интересѣ организации лѣсового газдованя. В року 1910 были 730 обывателѣ, з них 654 — Нѣмцѣ, 47 — Мадяре, 28 — Русины; подля вѣры: 663 — римокатолици, 37 — грекокатолици, 20 — израелиты. В року 1930 зоз 1027 обывательох 807 были Нѣмцѣ, 142 —  Русины, 55 — Чехы и Словаци, 7 — Евреи, 6 — Мадяре, 10 — чужоземцѣ; римокатолицка громада мала 841 вѣрника и деревяну церкву з року 1779, котра ся заховала доднесь, а в ней ся заховала застава, под котров пришли ту австрийскы переселенцѣ.
В совѣтско-украинской добѣ село было перейменоване на *Комсомольськ* (1946).  Фундаменталне академичне выданя *Історія міст і сіл України. Закарпатська область. Київ, 1969*, упоминать за *Комсомольськ* лем тельо, же было «колись Німецька Мокра». А меджи тым, в року 1944 нѣмецке обывательство села было репресоване, в селѣ зостали лем 12–14 родин з даколишных переселенцьох, иншых розтерьхали по таборах примусовой роботы в СССР, иншы в роках 1974–1975 емигровали до ФРГ, доднесь зостали лем двѣ родины. В року 2016 декомунизачным актом Украина вернула селу историчну назву &nbsp;*Німецька Мокра*.

## Жерела и одказы
* **A történelmi Magyarország** atlasza és adattára 1914  <small>''Доступно онлайн''</small> 
* **Sebestyén Zsolt**. Máramaros megye helységneveinek etimológiai szótára. Bessenyei könyvkiadó. Nyíregyháza, 2012.  
* **Достал, Ярослав**. Підкарпатська Русь (Закарпаття періоду Чехословацької республіки: 1919–1938). Ужгород, «Карпати», 2014.   
* **Тронько П.** и др. (ред.) Історія міст і сіл України. Закарпатська область. К. 1969. 
* 

## Референции

Катеґорія:Населены пункты Украины
Катеґорія:Населены пункты Закарпатской области
Божена Ньемцова

**Боже́на Нье́мцова** ( *Božena Němcová*, роджена **Барбора Новотна**,  *Barbora Novotná*; *4. фебруар 1820, Вѣдень – †21. януар 1862, Прага) — чешска писателька, закладателька модерной чешской прозы.

## Творба
Интересовала ся тыж етнографиев и фолклором, вершинов ей творбы суть повѣданя и векшы прозы зоз вѣдицкого живота. Зостала найвеце позната своим романом *Бабка*. Тота найчитанѣйша чешска книга дожила ся вецей як 300 перевыдань лем по чешскы, а тыж перекладена в еще 21 языку, входить в число повинных книг в найменшом курзѣ чешской литературы.

Творба Ньемцовой збѣгла ся з добов чешской народностной оброды.

### Поезия

В зачатку писала поезии, часточно по нѣмецкы:
* *Slavné ráno*
* *Ženám českým* 
* *Moje vlast*

### Казкы

### Романы
* *Podhorská vesnice* 
* *V zámku a podzámčí* 
* *Babička* (1855) — найславнѣйше дѣло

### Позбераны приповѣдкы ай историчны легенды

### Подорожны запискы

### Фолклор з Домажлиць
* *Obrazy z okolí Domažlického* – публицистична проза
* *Selská svatba v okolí Domažlic*
* *O prostonárodním léčení na Domažlicku*

## Интересны факты
* Божена Ньемцова достала назывку «бабка чешской литературы» од свого найпознатѣйшого романа «Бабка» (1855). 
* Творба Божены Ньемцовой вышла в 21 языках свѣта.
* Найвецей любеный роман «Бабка» быв перевыданый по чешскы понад 300 разы.
* На честь Божены Ньемцовой названый астероид 3628 Божньемцова.

## Жерела и одказы
* Muzeum Boženy Němcové v České Skalici
* Společnost Boženy Němcové

## Референции

Катеґорія:Чешскы писателе
Ратко Янев

**Ратко Янев** (, ; *30. марец 1939&nbsp;— †31. децембер 2019)&nbsp;— македонскый нуклеарный физичарь, академик Македонской академии наук и умѣнь.

## Биография
Уродив ся 30. марца 1939 в , Царство Болгария. Сѣверномакедонскый академик од року 1988. В добѣ 1972–1987 быв ведучым изглядовательом на Инштитутѣ физикы в Београду, де зробив значны научны объявы в розличных роздѣлах нуклеарной физикы и лишив тырвале научне дѣдичство, котре ся складать зоз понад 300 научных статей, многых книг и монографий. Быв он членом розличных заграничных академий, преподавав в Принстону, и в часѣ своей научной карьеры стояв в челѣ програмы изглядовань в контролованой термонуклеарной фузии про Меджинародну Агенцию Атомовой Енергии  (IAEA). Умер 31. децембра 2019. Погребеный 3. януара 2020 в Београду на теметовѣ *Нова Бежания*.

## Жерела и одказы
* 

## Референции

Катеґорія:Физици
Катеґорія:Београдска универзита
Катеґорія:Сербія
Катеґорія:Сѣверна Македония
Катеґорія:Ядрова фізіка
(3628) Божньемцова

**(3628) Божньемцова** — планетка главного паса астероидох. Была объявлена 25. новембра 1979 в обсерватории Клеть  Зденьков Вавровов и названа на честь чешской писателькы, зачинателькы модерной чешской прозы Божены Ньемцовой (1820–1862)..

Планетка *(3628) Божньемцова* ся обертать довкола Сонця з периодом  на середньом одстояню . Розмѣр планеткы , период властной ротации .

Подля класификации SMASS , *3628 Božněmcová* — ясный астероид, што належить ку рѣдкой групѣ спектралного типу *O*, зоз спектром, подобным метеоритам хондритового типу L6 и LL6.

## Жерела и одказы
* 
* '''JPL Small-Body Database''' Browser on 3628 Božněmcová 
* **Schmadel, Lutz D.** Dictionary of Minor Planet Names. — Fifth Revised and Enlarged Edition. — B., Heidelberg, N. Y.: Springer, 2003. — P. 305. —  
* '''Анимация орбиты''' планеткы 3628 Божньемцова

## Референции

Катеґорія:Астрономія
Божньемцова
Монах

**Мона́х** або **мнѣх** од  *μοναχός*  *самотный*, *жиючый одсторонено*, походить од  *μόνος*  *еден*, *самый* — чоловѣк, приявшый монашый способ живота, цѣлком ся оддавшый занятю молитвов, аскетичным и духовным геройскым чинам.

В старославянчинѣ монахох называли **иноками**, а монашество – **иночеством** од *иной* (иншакый).

## Жерела и одказы-
* **Kubek Emil**: Ó-szláv-, magyar-, ruthén-, (orosz) német szótár a szentirás olvasásához. 1906. Nyomatott az UNIO könyvnyomda részvénytársaság könyvnyomdájában Ungvárt. 
* 

## Референции

Катеґорія:Монашество
Янев

**Янев**,  *Янев*,  *Јанев* — южнославянске призвиско.

Русинска википедия обсягуе статьи о людях з тым призвиском:
* Игорь Янев (род. 1964) — доктор наук, професор меджинародного права, бывшый македонскый дипломат.
* Ратко Янев (1939—2019) —  македонскый нуклеарный физичарь, академик Македонской академии наук и умѣнь.
Семен Панько

**Семен Панько**, *12. фебруар 1920, Чоповцѣ, округ Мукачово,  Чехословакия&nbsp;– †3. юл 1976, Ужгород, УССР&nbsp;— подкарпатскый поет, прозаик, перекладатель, новинарь. 

## Биография
;Чешско-мадярска доба:Семен Панько походив з селянской родины. В року 1939  закончив Мукачовску реалну гимназию, де з пасиев штудировав украинску и русску литературу, што вплыло на формованя його писательского свѣтозору. Быв участником антивоенного руху. Подобно иншым подкарпатскым интелигентам з такыма поглядами по наворотѣ Подкарпатя под мадярску коруну, не мог достати державну службу в краю и влѣтѣ року 1940 быв посланый в мадярску глубину  (Весприм), де достав пост подревизора млинох (1940), а пак поштового урядника (1940-1941). В септембрѣ 1941 перемѣщеный до Будапешта, де учив ся на курзах вязистох, працовав на министерствѣ комуникации и учительом в школѣ. Быв штудентом факулты славянской филологии Будапештской универзиты, де ся спознав з молодыма писателями з Подкарпатя и з писателями з иншых славянскых земель. Тото го подрулило ку занятю перекладами их робот. Од осени 1942 наруковав до войска и перебывав до конця войны на войсковом объектѣ в глубинѣ Мадярщины (Гоймашкир).
;Украинска доба:По припоѣню края до УССР активный организатор културно-умѣлецкого живота краю, створѣня первого крайового професионалного театру, стояв на челѣ професионалного сполку областного книжно-новинкового выдавательства, началником областного уряду пошт и комуникаций, литературным редактором в новинках «Закарпатська Україна», «Советское Закарпатье» (1946–1949), «Молодь Закарпаття» (од 1951), организачным редактором Закарпатского областного книжно-новинкового выдавательства (1949–1951). Од року 1950 — член Сполку писательох СССР. В року 1954 екстерно дипломовав на  филологичной факултѣ Ужгородской державной универзиты, а од року 1955  до конця живота  оддав ся властной литературной творбѣ и перекладам.

## Творба
;Первы публикации:Первы вершы и повѣданя Семена Панька опубликованы в журналѣ *Наши стремления* (1937), зборниках *Живая струя* (1940), 12 (1940), *Альманаху Мукачевской литературной школы* (1941), *Литературном альманахѣ* (1943), новинках *Русский народный голос* (1938) и *Карпаторусский голос* (1942). 
;Окремы властны поетичны зберкы:
* Мой путь (1941)
* Школа в горах (1952)
* В Бовцарском ущелье (1957)
* Утренняя мелодия (1977)
;Властна проза:
* Під синіми Бескидами (роман, 1962)
* Як Мудрило панів лікував (казкы, 1972)
* Дороги, друзі... (мемуары, 1974)
;Переклады:В выдавательствах Киева и Ужгорода вышли 22 книгы перекладох Семена Панька. Были то переклады з бачко-русинского, мадярского, сербского, словацкого, хорватского, чешского на украинскый, а тыж з украинского и русского на  мадярскый.

## Жерела и одказы
* **Поп И.**: Панько Семен Иванович //Поп, Иван. Энциклопедия Подкарпатской Руси. — Ужгород: Изд-во В.Падяка, 2001. — 431 с.   С.&nbsp;293.
* **Хланта І. В.**: Панько Семен Іванович //Енциклопедія Закарпаття: Визначні особи XX століття.&nbsp;— Видавництво «Ґражда», 2007.&nbsp;—400 c.   С.&nbsp;239.
* 
* 

## Референції

Катеґорія:Русскоязычны писателе
Катеґорія:Украинскы писателе
Чоповцѣ

**Чоповцѣ**,   *Чопівці* — село в Мукачовском районѣ Закарпатской области Украины. Од року 2020 административно належить ку Великолучковской громадѣ.

## Полога
Лежить на сѣверозапад од Мукачова меджи селами  Жуково и Бенедековцѣ.

## История
Перва упоминка походить зо списованя газдовств в року 1530 (тогдышна назва Чополцка Tsapoltzka).

В року 1910 село мало 467 обывательох, з того: 433 Русины, 32 Мадяре; подля вѣры; 434 грекокатолици, 32 израелиты. До Трианона надежало ку Латорицкому округу жупы Берег.

В року 1930 зоз 524 обывательох были 488 Русины, 34 Евреи, 2 чужоземцѣ; подля вѣры 456 православны. В селѣ была мурована грекокатолицка церква Вознесѣня з року 1877. В року 1930 высвячена деревяна православна церква Вознесѣня, котра была розобрана в року 1945. 

## Вызнамны родаци
* Семен Панько (1920–1976), подкарпатскый поет, прозаик, перекладатель, новинарь.

## Жерела и одказы
* **A történelmi Magyarország** atlasza és adattára 1914 
* **Sebestyén Zsolt**: Bereg megye helységneveinek etimológiai szótára http://mek.oszk.hu/11600/11640/11640.pdf
* **Ярослав Достал**. Підкарпатська Русь (Закарпаття періоду Чехословацької республіки: 1919–1938). Ужгород, «Карпати», 2014.  Ярослав Достал. Підкарпатська Русь (Закарпаття періоду Чехословацької республіки: 1919–1938)
* 
* 

## Референции

Катеґорія:Населены пункты Украины
Троянска война

**Троянска война**,  *Τρωικός Πόλεμος* *Troikos Polemos*,  *Bellum troianum* — легендарна война Ахейцьох, веденых пановником Микен Агамемноном, против Троянцьох, датована в давногрецкых жерелах зачатком  XII. стороча до н. е. 

;Мифология:Первым жерелом, котре повѣдало о той войнѣ, была Илиада Гомера. Подля мифологии поводом про войну послужило то, же сын троянского краля Приама, Парис, выкрав  жену спартанского  краля Менелая, Гелену. О подѣях той войны повѣдать и далша Гомерова поема, Одисея. 
;Ток войны:З боку Ахейцьох было мобилизоване стотысячне войско и 1186 бойовых шиф. Война под мурами Трои ся тягла 10 рокы. Аж в десятом року войны вдякы военному чаловству Одисея удало ся добыти Трою. Ахейцѣ позабивали вшиткых горожан, ограбили и спустошили город. 
;Историчны жерела:Историчность Троянской войны потверджують археологичны выкопы, котры доказали ествованя города Троя (або даколькох подобных мѣст), знищеного в конци XIII. стороча до н. е., або кус позднѣйше.

## Жерела и одказы
* **Козовик І. Я., Пономарів О. Д.** (укл.): *Словник античної міфології*. — К.: Наукова думка, 1985. — 236&nbsp;с.  

## Референции

Катеґорія:Старовіка Греция
Саркофаг

**Саркофа́г**,  *σαρκοφάγος* — файта погребной лады, хоснована при погребѣ вызнамных особ и обычайно лишана на поверху землѣ в шпециалных мемориалных просторах або криптах. 

Саркофагы мають форму подовгастой скрынѣ, а понеже суть назначены ку выставлѣню под голым небом, в мемориалах або криптах, суть украшены трималым декором: рѣзбами, барельефами и т.п. Найдавнѣйшы саркофагы, заховалы доднесь, суть зоз старовѣкого Египта.

## Етимология
Зачаточно саркофагы правили из вапняникового камѣня, якобы способного скоро (до 40 днѣ) вберати до ся людскы позостаткы. Тот камень  *σαρκοφάγος λιθός* *sarkofagos litos* ('камѣнь, пожираючый мясо') дав назву такым погребным ладам, и заховав ся надале, хоть они выробляли ся из иншого камѣня, або вообще из иншых материалох.

## Фигуралный вызнам
В фигуралном вызнамѣ саркофаг може означовати всяку конштрукцию, назначену про тримале укрытя. Напримѣр, саркофагом называють укрытя над гаварованым енергоблоком Чорнобыльской АЕ.

## Жерела и одказы
* **Ottův slovník naučný**. Illustrovaná encyklopaedie obecných vědomostí. Díl 22. Vyd. J. Otto. V Praze, 1904. Сс.&nbsp;643&nbsp;–&nbsp;645. 
* **Тураев Б.**; Саркофаги //Энциклопедический словарь Брокгауза и Ефрона,  т. XXVIIIa (1900): Саварни — Сахарон, сс.&nbsp;438&nbsp;–&nbsp;439. 
*  

## Референции

Катеґорія:Погребны традиции
Поема

**Поема** — лиричный або епичный жанер, реализованый в обсяжной вершованой формѣ, описуючый особливы подѣи або призначны характеры. 

## Вариации
Понятя *поема* у розличных авторох може мати широкы вариации. Доконця проза, в котрой выразно важить лиричный або епичный, патетичный, героичный выклад, даколи бывать называна поемов. Примѣром може быти Духновичова «идилска повѣсть» *Милен и Любица*, ай часто вообще проза добы романтизма, як, кажѣм, *Пастырь в полонинах* Кралицкого. Таке фигуралне розумѣня поемы не треба поплести з поемов в прозѣ, окремым жанром шпецифичной поезии.

Зависимо од подѣлу лиричного або епичного, *поема* може мати цѣлком иншакый характер. Напримѣр, Гомерова *[[Илиада]]* — епична героична поема, а *Поема без героя* Ахматовой — чисто лирична.

*Поема* — жанер, котрый ся вывинув на граници епоса, лирикы и драмы, синтетизовавши их характерны средства и поступы, чим ся и объяснять его вариабелность. *Поема* взникла уже в старовѣку и зоставать продуктивным литературным жанром донынѣ.

## См. тыж
* Поема в прозѣ

## Жерела и одказы
* **Білоус П.**: Термінологічний словник. //Білоус П. В.:  Вступ до літературознавства: навч. посіб. — Київ: ВЦ «Академія», 2011. — 336 с. —  — с. 325. 
* Літературознавча енциклопедія / y двох томах / Авт.-уклад. **Ю. І. Ковалів**. — К: ВЦ «Академія», 2007. (Енциклопедія ерудита).  Том 2 — 624 с.  (т. 2) 

## Референции

Катеґорія:Литературны жанры
Катеґорія:Литературны термины
Пелопонез

**Пелопоне́з**,  *Πελοπόννησος* *Пелопόннесос* — полуостров в Греции, южна часть Балканского полуострова, злучена з ним узков шиев, котру в року 1893 перерыли Коринфскым проливом.

## География
В рельефѣ переважають горы, в серединѣ полуострова — красове Аркадске плато. Найвысша точка Айос-Илиас, 2404&nbsp;м. Берегова линия почленена заливами. Клима и ростлинство середоморскы. Плоха — 21&nbsp;439&nbsp;км2. Найвекшый город — Патра (167&nbsp;тыс., 2011) 
 
## История
Од античности полуостров быв центром подѣй Старовѣкой Греции и днесь повный памятниками истории.  В другом тысячрочу до н. е. на сѣверѣ полуострова процвѣтала Микенска цивилизация. На югу полуострова в VI. – II. сторочу до н. е. вывинув ся силный город-штат Спарта. В II. сторочу до н. е. полуостров быв завоеваный Римлянами. Позднѣйше належав ку Византии. Од XIV. до XIX. стороча носив назву Морея. В серединѣ XV. стороча завоеваный Турками. В роках 1821–1829 быв центром войны з Османсков империев за независимость Греции.

## Жерела и одказы
* **Трёшников А.Ф.** Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с. 
* 

## Референции

Катеґорія:Полуостровы

Korint k.JPG|Пролив Коринф зблизка
Kanal-Korinth-2011.jpg|... ай зоз сателита
Балканскый полуостров

**Балка́нскый полуо́стров**,  *Balkanski polotok*,  *Balkanski poluotok*,  *Balkansko poluostrvo*,  *Балканско полуострво*,  *Peninsula Balcanică*,  *Балкански полуостров*,  *Gadishulli Ballkanik*,  *Βαλκανική χερσόνησος*,  *Balkan Yarımadası*,  *Penisola Balcanica*,  *Paeninsula Balcanica* — полуостров на юго-востоку Европы.

## География
З плохов 505 тысяч км2 е другый найвекшый на югу Европы полуостров по Иберийскому (595 тыс. км2). Забѣгать до Середоземного моря на 950&nbsp;км, омывать го Ядранске, Йонске, Егейске, Мраморне, Чорне море. Сѣверна границя бѣгне од Триестского залива ку  Савѣ и по Савѣ, дале по Дунаю до устя. Западны берегы силно членены заливами, часто стромы и скалисты, восточны — обычайно низкы, простолинейны. В Греции вычленюють великы полуостровы Пелопонез и Халкидики. В Ядранском и Егейском морях вздовж береговой линиии многочисленны островы. Найвысша точка — гора Мусала, 2925&nbsp;м в горском пасмѣ Рила в Болгарии.

## Политична мапа полуострова
В сучасности на Балканском полуостровѣ часточно або в цѣлости положены тоты штаты:

*  Албания, член НАТО, кандидат в члены ЕУ
*  Болгария, член НАТО и ЕУ
*  Босния и Герцеговина, кандидат в члены ЕУ
*  Греция, член НАТО и ЕУ
*  Италия (провинция Триест), член НАТО и ЕУ
*  Румыния (часточно), член НАТО и ЕУ
*  Сѣверна Македония, член НАТО и ЕУ
*  Сербия, кандидат в члены ЕУ
*  Словения, член НАТО и ЕУ
*  Турция (часточно), член НАТО, кандидат в члены ЕУ
*  Хорватия, член НАТО и ЕУ
*  Чорна Гора, член НАТО, кандидат в члены ЕУ
а тыж часточно вызнана:
*  Република Косово, кандидат в члены ЕУ

## Жерела и одказы
* **Трёшников А.Ф.** Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с. 

## Референции

Катеґорія:Полуостровы
Турци

**Ту́рци**,  *Türkler*, еднина *Türk* — основне обывательство Турции, друга найвекша етнична група  Кипра.

## Етногенеза
Турецка народность ся сформовала ку серединѣ XVI. стороча зоз двох основных етничных зложок: туркицкых кочовых скотарскых племен, переважно огузскых и туркменскых, мигровавшых до Малой Азии з востока в период сельджукскых и монголскых завойовань в XI. – XIII. стороча, и мѣстного малоазийского обывательства: Грекох, Арменох, Курдох и др. Частьов кочовы племена пришли до Малой Азии з Балканох. По османскых завойованях в юго-восточной Европѣ
(XIV. – XVI. стороча) спозначну роль в етничной истории Туркох заграли южнославянскы народы, Албанцѣ, Румыны, Молдаване, Мадяре. Формованя турецкой нации ся завершило в зачатку XX. стороча в добѣ роспада Османской империи и взнику Турецкой Републикы. Ку той добѣ належить и формованя литературного языка.

## Жерела и одказы
* **Еремеев Д. Е.**: Турки //Народы и религии  мира:  Энциклопедия / Гл. ред. В.&nbsp;А.&nbsp;Тишков — М.: Большая Российская энциклопедия, 1999. — 928&nbsp;с: ил.  Cc.&nbsp;550–551.
* 

## Референции

Катеґорія:Туркотатарські народы
Ахейцѣ

**Ахе́йцѣ**,  *Ἀχαιοί*,  *Achaei, Achivi* — едно з четырьох основных племен античной Греции, попри Йонцях, Дорцях и Еолцях. Подля мифологии, Ахейцѣ вели свой род од прародителя Ахея.

В Гомеровой ''Илиадѣ'' Ахейцями суть называны вшиткы Греци Пелопонеза, понеже в добѣ Троянской войны на полуостровѣ тото племя доминовало. У Гомера Ахейцѣ тыж называются Данайцями.

## Жерела и одказы
* **Козовик І. Я., Пономарів О. Д.** (укл.): *Словник античної міфології*. — К.: Наукова думка, 1985. — 236&nbsp;с.  
* 

## Референции

Катеґорія:Старовіка Греция
Микены

**Микены**,  *Μυϰῆναι*, дав­ный го­род на югу Гре­ции, в сѣверовыходной части полуострова Пелопонез, еден зоз цен­трох ми­кен­ской култу­ры. В сучасности суть то руины, од року 1999 мають статус свѣтового дѣдицтва UNESCO, Ref: 941. На югозапад одты лежить сучасне село Микены.

## История
Микены были основаны в 3. тысячрочу до н. е., од XVII. стороча до н. е. — главный город ед­ного штата Ахей­цьох. Сере­ди пан­овникох Микен Агамемнон, упоминаный в ''Илиадѣ'', Гомер, коли упоминав Микены, поуживав епитет «пребогаты на золото». Росцвѣт зажили в XIV. – XII. сторочу до н. е., з той добы походить захранена доднесь *Левя брама*, котра достала назву од зображеных над нев двох левох. Култура Микенской цивилизации ся росширять на Крету, Кипр, Сицилию, Южну Италию.

## Жерела и одказы
* **Засяг Микенской цивилизации** //
* 

## Референции
Дерево

**Дерево** або **стром** — многорочна ростлина зо здревнѣлыма споднов частьов (дрѣком), зостаючым в току цѣлого живота, и конарями, формуючыма коруну.

Вышка од 2 до 100&nbsp;м, порѣдко ай векша. Ку деревам належать найвекшы нынѣ жиючы на Земли организмы. Напримѣр, максимална вы­шка се­к­вои вѣч­но­зе­ле­ной (Se­quoia sempervirens) сягать 115,3&nbsp;м, максималный диа­метер так­со­диу­ма мек­си­кан­ско­го (Taxodium mucronatum) – 11,4&nbsp;м. Маса да­ко­то­рых дерев мо­же сягнути над 600 тон, а ­вѣк живота — понад 4800 рокы (со­сна довговѣч­на, Pinus longaeva).

## Жерела и одказы
* ***Большой энциклопедический словарь.*** Главный редактор А. М. Прохоров — Москва: Советская энциклопедия, 1993. — 1630 с.   С.&nbsp;377.
* **Баландин С. А.** ДЕРЕВО // *Большая российская энциклопедия.* Том 8. Москва, 2007, с.&nbsp;559.  https://web.archive.org/web/20191011141204/https://bigenc.ru/biology/text/1948675https://bigenc.ru/c/derevo-6c27b1

## Референции

Катеґорія:Ростлины
Микенска цивилизация

**Микенска цивилизация** — ар­хео­ло­гична кул­ту­ра позд­ньо­й брон­зо­вой добы Выходного Середоморя. На­зву достала од Ми­ке­н, цен­тра Микенской културы и ед­но­го зо заклад­ных па­мят­ни­кох про ей штудированя. Микенска цивилизация складовала ся з културы ряда невеликых держав.

## Взник и росцвѣт
Микенска цивилизация сформовала ся в XVII. – XVI. сторочах до н. е. на територии Пелопонеза, Середньой Греции, Тесалии. В XV. – XIII. сторочах до н. е. наставать росцвѣт микенской цивилизации и ей росширѣня на Крету и островы Егейского моря. Главныма носителями микенской културы были Ахейцѣ. Спочатку их занятьом было земледѣлство, але пак перешли на торговлю и колонизацию, з чим звязане и росширѣня их културы. Часточно тота експанзия мала военный характер. На Кретѣ так  Ахейцѣ вытѣснили старшу Минойску културу. Найвекшым их военным походом была Троянска война.

## Упадок
По добытю и спустошѣню Трои (1280. до н. е.) зачинать ся упадок Микенской цивилизации наслѣдком внуторных конфликтох и дорского напада. В конци стороча на територии, овладаны Ахейцями, приходять протогрецкы племена Дорцьох, Еолцьох и Йонцьох.

## Жерела и одказы
* **Хроника** //
* **Микенская культура** // Большая российская энциклопедия. Том 20. Москва, 2012.  C.&nbsp;246. Одчитане: 03.03.2020

## Референции
Йонске море

**Йонске море**,   *Ἰόνιον Πέλαγος*,  *mare Ionium*,  *Ιόνιο Πέλαγος*,  *mar Ionio*,  *Deti Jon* — часть Середоземного моря, положена меджи югозападным берегом Балканского и юговосточным берегом Апенинского полуострова ай восточным берегом Сицилии. Сѣвернов границьов е пролив Отранто. Южна границя моря лежить од юговосточной оконечной точкы Сицилии (мыс Пассеро) до оконечной южной точкы  Пелопонеза. 

## География
Йонске море омывать берегы Греции и Италии. Злучене на сѣверѣ з Ядранскым морьом через пролив Отранто, на западѣ з Тиренскым морьом — через Мессинску узину. Плоха 169 тыс. км2. Максимална глубокость 5121&nbsp;м (в юговосточной части Йонского моря, а заедно найвекша про вшитко Середоземне море).
;Означѣня границь подля IHO:
* сѣверна границя иде од устя рѣкы Бутринто (юг Албании) вздовж сѣверного берега острова Корфу (Греция) до маяка Санта Мария ди Леука в Италии;
* восточна границя иде берегами Греции, западна — берегами Италии;
* южна границя иде од мыса Матапан (южна точка Пелопонеза) до мыса Пассеро (южна точка Сицилии).

## Клима
Клима середоморска субтропична. Переважають сѣверозападны вѣтры, характерны приморскы вѣтрикы. Середня теплота фебруара од 7°С на сѣверѣ до 13°С на югу,
августа респективно од 24 до 26°С. Взимѣ хмарно и дождливо (выпаде 60-70% рочных падавин). Влѣтѣ переважно ясна хвѣля зоз выразными приморскыма вѣтриками. Поверховы пруды творять циклоналны кружѣня; их скорость тока около 1&nbsp;км/год. Теплота воды од 14°С в фебруарѣ до 25,5°С в августѣ. Соленость над 38‰. При днѣ моря теплота около 13°С, соленость 38‰. 

## Газдовство
Рыбарство (макрела, тунь, плоскач, мугил). Найвекшы приставы: Патра, Керкира (Греция), Таранто, Катания (Италия).

## Жерела и одказы
* **International Hydrographic Organization**: Limits of oceans and seas. 3rd edition, 1953.
* **Деев М. Г.** ИОНИЧЕСКОЕ МОРЕ // Большая российская энциклопедия. Том 11. Москва, 2008, с.&nbsp;549 https://web.archive.org/web/20200304101238/https://bigenc.ru/geography/text/2017870https://old.bigenc.ru/geography/text/2017870

## Референции

Катеґорія:Середоземне море
Катеґорія:Моря
Егейске море

**Еге́йске мо́ре**,  *Αιγαίο πέλαγος*,  *Ege Denizi* — полузакрыте море з множеством островох (около 2000) в восточной части Середоземного моря, меджи Балканскым полуостровом, полуостровом Мала Азия и островом Крета.

## География
Егейске море на сѣверѣ через Дарданелы звязане з Мраморным морьом, на югу через многы проливы меджи островами — зоз Середоземным морьом. В Егейском морю переважають сѣверны вѣтры. Дно складене з вапняка и вулканичных горнин. Найвекша глубина Егейского моря была найдена на восток од Креты, 3544&nbsp;м. Иншак в морю переважають глубины од 200 до 1000&nbsp;м, котры ся поступно звекшують ку югу.

## История
Множество островох в старовѣку улегшило плавбу, коли еще шифы и навигация были лем в зародку. Тото была причина, же регион звязав три континенты и став ся колысков людской цивилизации. Самы островы были в геологичной минулости вершинами обширного горского пасма, котре пак занурило ся под воду.

## Газдовство
Рыбарство: сардина, макрела и др. Главны приставы: Пиреус, Салоникы (Греция), Измир (Турция). Розвиты купелництво и туристика, але екология огрожена.

## Интересны факты
В середновѣку Егейске море тыж называли *Архипелагом* од  *Ἀρχιπέλαγος* 'главне море'  (*ἄρχι-* — главный, *πέλαγος* — море).

## Жерела и одказы
* **Трёшников А.Ф.** Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с.   С.&nbsp;560.
* Эгейское море //**Большая российская энциклопедия**. Том 35. Москва, 2017, сс.&nbsp;214–215.  https://web.archive.org/web/20190321112552/https://bigenc.ru/text/4939470
* 

## Референции

Катеґорія:Середоземне море
Катеґорія:Моря
Леґія Варшава

**„Ле́ґія Варша́ва“** () вадь просто **„Леґія“** є професійный польськый фотбаловый клуб у вароши Варшава.

## Назывка

## Успіхы
***[[польска ліґа]]**
****Шампіоны** (15):
***[[польскы погар]]**
****Шампіоны** (20):
***[[польскы суперпогар]]**
****Шампіоны** (4):

## Вонкашні удкликованя

* Сайт Леґії Варшава

## Референції
Катеґорія:Фотбаловы клубы
Катеґорія:Польско
Ахей (сын Ксута)

**Ахей**,  *Ἀχαιός, Achaios*— в грецкой мифологии быв прародитель Ахейцьох.

## Родина
* Ахей быв сыном Ксута и Креузы 
* Ахей мав брата Йона
* Ахей быв внуком Геллена (по отцьовой линии)

## См. тыж
* Ахейцѣ

## Жерела и одказы
* **Козовик І. Я., Пономарів О. Д.** (укл.): *Словник античної міфології*. — К.: Наукова думка, 1985. — 236&nbsp;с.  

## Референции

Катеґорія:Старовіка Греция
Катеґорія:Грецка мифология
Маяк

**Маяк**,  *маяк*,  *lighthouse*,  *Leuchtthurm* ставба, на котрой змонтоване свѣтлове заряджѣня про сигнализацию и навигацию в морской плавбѣ в мѣстах, якы суть про лодѣ небеспечны (скалы, пѣсчины и под.) або выжадують звышену точность слѣдованя лодѣ справным курзом. 

## История

Найвеце росширеныма суть береговы маякы при входѣ до приставох. Обычайнов конштрукциев маяка е высока турня, котра мать на вершку выконный свѣтлометач. Найстаршый маяк такого типу быв поставленый в старовѣку на островѣ *Фарос* при входѣ до Александрийского приставу, а Римляне поставили веце такых маякох. Словом *фарос*, або его модификациев еще и днесь называють маяк во вельо языках. В самом зачатку свѣтили дровами, пак угльом, котре горѣло в желѣзных кошах. 

В року 1822 французскый физик О.-Ж. Френел придумав свѣтити нафтов, а свѣтловый поток зберати сочков на паралелный свѣтловый луч. Позднѣйше свѣтили газом, а пак електриков.

## Сучасность
В сучасности свѣтло маяка е не стале, але заблискове, котре видко з векшой далекости, а ся обертать, жебы го могли видѣти лодѣ, приходячы з хотьякого боку. Выконность жерела свѣтла дозвалять видѣти маяк за десяткы морскых миль.
 
## Жерела и одказы
* **Ottův slovník naučný**. Illustrovaná encyklopaedie obecných vědomostí. Díl 16. Vyd. J. Otto. V Praze, 1900.  C.&nbsp$645–647.
* 

## Референции

Катеґорія: Транспортны ставбы
Катеґорія: Водны ставбы
Мраморне море

**Мра́морне мо́ре**,  *Marmara Denizi*— внуторне море Турции, положене меджи ей европской и малоазийской частями. Меджи морями Землѣ едно з найменшых. Исторична назва Propontis  *Προποντίς* 'передморя'.

## География
Лежить меджи Чорным морьом, з котрым споене через Боспор, и Егейскым морьом — через Дарданелы. Наперек своей малости, мать середню глубину 494, а максималну 1355&nbsp;м (в серединѣ). Взникло перед 2,5&nbsp;млн. рокы наслѣдком рухох земской коры, доднесь належить ку зонѣ частых трясѣнь. Выдѣляють ся двѣ групы островох: на сѣверовостоку около Истанбула Принцовы островы, рекреачна область; друга група суть Мраморовы островы на югозападѣ, де од античности добывають гранит, лупок, мрамор, од чого походить и назва моря. 

## Газдовство
Рыбарство: макрела и др. Через Мраморне море ведуть важны комуникации з Чорного моря до Середоземного.

## Интересны факты
* Через малость моря и оддаленость од океана приплывох практично не е (лем даколько цм).
* Поверховы воды (соленость над 20‰) походять з Чорного моря, а глубинны (соленость над 36‰) з Егейского.

## Жерела и одказы
* **Деев М. Г.** МРАМОРНОЕ МОРЕ // Большая российская энциклопедия. Том 21. Москва, 2012, сс.&nbsp;362–363.  https://web.archive.org/web/20191211142209/https://bigenc.ru/geography/text/2235590https://old.bigenc.ru/geography/text/2235590
* **Трёшников А.Ф.** Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с.   С.&nbsp;324.
* 

## Референции

Катеґорія:Середоземне море
Катеґорія:Моря
Троя

**Тро́я**,  *Τροία, Τροίη*, або **Илио́н**  *Ἴλιον* — старовѣкый город-замок в Малой Азии на березѣ Егейского моря, при входѣ в Дарданелы (Геллеспонтус). 

## История
В року 1871 нѣмецкый аматерскый археолог Гайнрих Шлиман зистив, же Троя лежала на сѣверозападном побережу Малой Азии, на груни Гиссарлык, де, подля Гомеровой епичной поемы *[[Илиада]]* тай иншых давногрецкых жерел, на зачатку XII. стороча до н. е. точила ся Троянска война. Назвы *Троя* ай *Илион* походять од имен троянского пановника *Троя* и його сына *Ила*.

## Археология
По смерти Шлимана роскопы ся продовжили. Гиссарлык быв роскопаный на глубину 32&nbsp;м и найшли там девять археологичных пасем. Найстаршый, невеликый город-замок *Троя І* стояв од ранньой бронзовой добы (3000 до н. е.). Город-замок быв веце разы знищеный, опущеный, а по часѣ одбудованый наново. Тота Троя, котра описана в Илиадѣ была *Троя VIIa*, датована периодом  1260 – 1240 до н. е., што потвердила найдена в том пасмѣ керамика Микенской културы. По знищѣню Трои город быв часточно обновленый новыма обывателями, але были они значно низшой материалной културы, а около року 1100 до н. е. *Троя VIIb* остаточно заникла. 

В роках 700 – 85 до н. е. на том мѣстѣ стояв город *Илион*, основаный Греками. В року 334 до н. е. город навщѣвив Александер Македонскый. В року  85 до н. е. *Илион* завойовали Римляне. Дале город познатый в истории яко римско-византскый Илиум. Около року 500 быв два раз за собов збуряный трясѣньом землѣ и опущеный.

## Жерела и одказы
* **Козовик І. Я., Пономарів О. Д.** (укл.): *Словник античної міфології*. — К.: Наукова думка, 1985. — 236&nbsp;с.  С.&nbsp;201. 
* **Авилова Л. И., Стрелков А. В.** ТРОЯ // Большая российская энциклопедия. Том 32. Москва, 2016, с.https://web.archive.org/web/20200921153709/https://bigenc.ru/world_history/text/4205503 
* 

## Референции

Катеґорія:Старовіка Греция
Талейдес Малярь

**Талейдес Малярь** быв малярь ваз и горщкох в Атенах в другой половцѣ VI. стороча до н. е.. Тото його конвенчне имя выведене з його умѣлецкой кооперации з горчарьом Талейдесом, чии вазы вымальововав. Тыж сполупрацовав з горчарьом Тимагорасом, про котрого вымальововав горщкы.

Роботы Талейдеса Маляря мож видѣти в музеях Атен, Берлина, Ватикана, Парижа, Рима, Санкт-Петербурга и др.

## Литература
*John Beazley: *Attic Black-Figure Vase-Painters*, Oxford 1956, p.&nbsp;174-176.
*John Beazley: *Paralipomena. Additions to Attic black-figure vase-painters and to Attic red-figure vase-painters*, Oxford 1971, p.&nbsp;72-74.
*Peter Heesen: *Taleides*, in: Künstlerlexikon der Antike Vol. 2, 2004, p.&nbsp;431-432.

Катеґорія:Старовіка Греция
Катеґорія:6. стороча до н. е.
Приам

**Приа́м**,  *Priamus*,  *Πρίαμος* —  найменшый сын Лаомедонта и Стримо, шестый  за рядом и послѣдный краль Трои.

;Имя:Оригиналне имя Приама было *Подарк* («быстроногый»). Его отець, Лаомедонт, обѣцяв Гераклови, котрый спас Трою, оддати свою дѣвку Гесиону, але окламав го. За то Геракл забив Лаомедонта и его сынох, а Гесионѣ дозволив едного з братох при собѣ лишити. Она выбрала младшого, *Подарка* и выкупила го. Геракл пристав на то, же Гесионин младшый брат зостане кральовати в Трои, але одтеперь под именом Приам («выкупленый»).

;Приам во войнѣ:В  *[[Илиада|Илиадѣ]]*, в часѣ Троянской войны, Приам уже престарѣлый краль, голова многочисленой фамилии зоз 50 сынох и 12 дѣвок, меджи котрыма найпознатѣйшыма зостали Гектор, Парис и Кассандра. Сам Приам через свою старобу не войовав, але як патриарх, як годен быв, усиловав ся свою велику родину охранити. Двараз навщѣвив грецкый табор: первый раз просив, жебы ся война вырѣшила двобойом  Менелая и Париса; другый раз, жебы выпросив за цѣну великого одкупного тѣло забитого свого старшого и найодважнѣйшого сына, Гектора. Сцена, де знищеный горьом Приам просить Ахила оддати му за великый одкуп тѣло Гектора, належить меджи найпознатѣйшы и доимаючы епизоды  *[[Илиада|Илиады]]* (XXIV 169-676).

;Смерть Приама:В  *[[Илиада|Илиадѣ]]* о смерти Приама нич ся не пише. В ту ночь, коли была добыта Троя, Приам пробовав ся вызброити и выйти на бой, але его жена, Гекуба, переговорила го и порадила вымольовати спасѣня перед домашным олтарьом Зевса. Ту го пристиг и забив з немилосерднов жестокостьов Неоптолем, сын Ахила. Смерть Приама описали Еврипид в *Троянках*, Вергилий в *[[Енеида|Енеидѣ]]*, а тыж стала ся взрушуючов темов про вельо иншых умѣлцьох.   

## Жерела и одказы
* **Козовик І. Я., Пономарів О. Д.** (укл.): *Словник античної міфології*. — К.: Наукова думка, 1985. — 236&nbsp;с.  
* **Ярхо В. И.**: Приам // Токарев С.А. (гл. ред.): Мифы народов мира. Энциклопедия (электронное издание) — М.: Советская Энциклопедия, 2008. — 1147&nbsp;с.                   

## Референции

Катеґорія:Старовіка Греция
Катеґорія:Грецка мифология
Агамемнон

**Агамемнон**,  *Ἀγαμέμνων* — в старогрецкой мифологии пановник Микен, найбогатшого в том часѣ города-штата на Пелопонезѣ. Еден из главных геройох *[[Илиада|Илиады]]* Гомера.

;Выкраджѣня Менелайовой жены:Агамемнон мав младшого брата, Менелая. Обое мали за жены дѣвок спартанского краля Тиндарея, Агамемнон — Клитемнестру, а Менелай — Гелену Прекрасну. По тому, як Гелену Прекрасну выкрав троянскый кральович Парис, а Менелайови не удало ся мирно ся з ним догодити, Агамемнон зачав войну з Тройов.

;Агамемнон во войнѣ з Тройов:Быв то одважный и мудрый войвода, але хвальковатый и лачный. Раз на ловах, забивши олѣня, хвалив ся, же такому ловцю позавидѣла бы и Артемида. Богыня на то ся россердила и одняла грецкому флоту сопутный вѣтер, так же Греци не годны были плыти дале, покля Агамемнон не дав богыни в жертву свою дѣвку Ифигению. Часто не знать стримовати свою честолюбивость и тым шкодить сполочному дѣлу. Гонор и лачность Агамемнона приводить до того, же од свого найлѣпшого бойовника, Ахила, однимать його найкрасшу рабыню, зашто нагнѣваный Ахил не хоче дале брати участь в боях. Зоз тым конфликтом ся зачинать и розвивать сюжет  *[[Илиада|Илиады]]*. Хоть Греци мали и лѣпшых войвод, але велительом грецкого войска быв Агамемнон, як найбогач, котрый годен быв послати на Трою сто бойовых шиф. Сам Агамемнон по падѣ Трои добыв собѣ найвекшу корысть — дѣвку троянского краля Приама, Кассандру.

;Смерть Агамемнона:Агамемнон вернув ся до Микен з Кассандров. Она мала дар вѣщбы и варовала, же там их чекать недобре, але Агамемнон не хотѣв тому вѣровати. Тым часом его законна жена Клитемнестра тварила ся, же рада навернутю мужа, але направдѣ мала на него сердце за то, же оддав их дѣвку Ифигению в жертву Артемидѣ. Гамѣшна, з любовником догодла ся, же забьють Агамемнона и Кассандру, а то ся им и повело. Забитя Агамемнона стало ся сюжетом  великого числа литературных, музичных и вытварных кусох умѣня.

## Жерела и одказы
* **Козовик І. Я., Пономарів О. Д.** (укл.): *Словник античної міфології*. — К.: Наукова думка, 1985. — 236&nbsp;с.  
* **Ярхо В. И.**: Агамемнон // Токарев С.А. (гл. ред.): Мифы народов мира. Энциклопедия (электронное издание) — М.: Советская Энциклопедия, 2008. — 1147&nbsp;с.                   

## Референции

Катеґорія:Старовіка Греция
Катеґорія:Грецка мифология
Корека

**Корека** є село Калабрії. Має 700. жытелїв.

Катеґорія:Італія